# POROČILO DELA KOMISIJE ZA KAKOVOST V ŠOLSKEM LETU 2013/14

**1.** **PROJEKT KVIZ**

Šola je v letošnjem šolskem letu nadaljevala z uresničevanjem ciljev v okviru projekta **Zasnova in uvedba sistema ugotavljanja ter zagotavljanja kakovosti** v vzgojno-izobraževalnih organizacijah (KVIZ). Na podlagi akcijskega načrta izboljšav na ravni šole za obdobje 2012/13 do 2014/15 smo se ukvarjali s tremi izbranimi cilji:

* **Izboljšati komuniciranje v materinem in tujem jeziku in uporabo strokovne terminologije** *(*S***ciljem 1***se je ukvarjalo 23 odstotkov učiteljev*)****;***
* **Pridobiti delovne in učne navade v šoli in doma s poudarkom na učenju učenja** (S ***ciljem 2*** se je ukvarjalo največ učiteljev oz. 43 odstotkov);
* **Pridobiti nova znanja na področju sestave pisnih nalog po taksonomskih stopnjah in glede na minimalne standarde znanja** (S ***ciljem 3*** se je ukvarjalo 33 odstotkov učiteljev)**.**

Učitelji so ob pričetku šolskega leta predvideli dejavnosti, s pomočjo katerih so uresničevali izbrani cilj. Med šolskim letom so izvajali dejavnosti v razredu in ob zaključku dejavnosti pripravili refleksijo. Tim za kakovost je ob koncu pouka pripravil spletno anketo, s pomočjo katere je preveril uresničevanje ciljev in postavil smernice za naslednje šolsko leto.

**2.** **ANALIZA ANKETE**

Spletno anketo je rešilo 83 odstotkov učiteljev (25 od 30 sodelujočih pri izvedbi dejavnosti), največ pa se jih je odločilo za spremljanje kakovosti in napredka dijakov pri testnih nalogah in v okviru tekmovanj v vseh izobraževalnih programih. Dejavnosti so bile izvedene tako v okviru rednih ur kot tudi v okviru tehničnih in projektnih dni. Pri izvajanju dejavnosti so učitelji uporabljali različna merila za spremljanje in vrednotenje, največkrat pa so se posluževali pogovora z dijaki, poročil, sprotne primerjave znanja po posameznih preverjanjih, pregleda in analize domačih nalog ter procentualne in vsebinske analize pisnega ocenjevanja. Doseganje ciljev izbranih dejavnosti so učitelji spremljali enakomerno skozi vse šolsko leto ali vsaj dvakrat letno.

Učitelji ocenjujejo, da so ob koncu pouka deloma dosegli zastavljene cilje, saj pri dejavnostih niso uspeli motivirati vseh dijakov, poleg tega pa imajo nekateri dijaki še vedno težave z osvajanjem tehnik učenja ter s prepoznavanjem temeljnih znanj, ki jih morajo obvladati vsi, in posebnih znanj za višje ocene. Ob tem ugotavljajo, da lahko s premišljenim in sistematičnim načrtovanjem in analizo pisnih ocenjevanj prispevajo k višji kakovosti in kulturi pisnih ocenjevanj in posledično k izboljšavam, te pa vodijo k bolj kakovostnemu znanju in razumevanju.

Rezultati na ravni dosežkov dijakov so vidni na več načinov: samokritičnost, boljše znanje uporabe in povezovanja snovi različnih predmetov, večja usposobljenost za pripravo in izvedbo predstavitev pri pouku, izboljšanje uspeha na splošno, večja motivacija za udeležbo na tekmovanjih, aktiven pristop k učenju, bolj poglobljeno znanje zaradi izboljšanja tehnike zapisovanja in ozaveščanje smisla medpredmetnega povezovanja.

Izvajanje dejavnosti in uresničevanje ciljev v razredu je v glavnem potekalo brez ovir, največ težav pa je učiteljem povzročalo pomanjkanje časa za kakovostno izvedbo ter postavitev meril in kriterijev.

Učitelji si v naslednjem šolskem letu želijo več znanj iz sestave testov po taksonomskih stopnjah, o zbiranju in obdelavi podatkov za raziskovanje in načinih motivacije, zato predlagajo izobraževanja s tovrstno tematiko, kot tudi nadgradnjo obstoječih znanj (npr. delo v spletni učilnici Moodle). Pričakujejo nadaljevanje zastavljenega dela in večjo izmenjavo izkušenj in idej.

**3. REFLEKSIJA**

Tim za kakovost ocenjuje, da je spremljanje in uresničevanje ciljev pri vzgojno-učnem procesu tudi v letošnjem letu uspešno. Vanj je vključenih večina učiteljev. Uresničili smo tudi eno izmed priporočil zunanjih evalvatorjev po sprotnem in enakomernem spremljanju ciljev skozi vse šolsko leto. Zadovoljni smo, da učitelji nekatere dejavnosti že izvajajo na podlagi timskega poučevanja in v povezavi z ostalimi cilji (npr. tehnični dnevi za OŠ, projektni dnevi …). V prihodnjem šolskem letu bi bilo potrebno dati še več poudarka medpredmetnemu povezovanju in združevanju številnih aktivnosti, ki potekajo na šoli, kot tudi večji izmenjavi mnenj in izkušenj med učitelji. Ker se vedno več dijakov sooča z učnimi težavami, bi bilo v prihodnje ravno tako potrebno nameniti enako skrb poleg nadarjenim tudi dijakom s posebnimi potrebami.

Tim za kakovost: Mija Penca Vehovec, Andrej Čufer, Nevenka Dragovan Makovec